ประกันชีวิตเข้มตัวแทนดันเบี้ยใหม่
ประกันชีวิตขนาดกลางยันขนาดเล็ก ปรับทัพตัวแทนลุยกวาดลูกค้าเพิ่มขนาดธุรกิจ
1 มี.ค. 2555

ประกันชีวิตขนาดกลางยันขนาดเล็ก ปรับทัพตัวแทนลุยกวาดลูกค้าเพิ่มขนาดธุรกิจ
นายรุ่งโรจน์ กิติยานุภาพ รองกรรมการผู้จัดการอาวุโส สายงานตัวแทนบริษัท อาคเนย์ประกันชีวิต กล่าวว่า บริษัทปรับโครงสร้างการ บริหารตัวแทนใหม่ โดยเพิ่มตำแหน่งผู้อำนวยการฝ่ายขยายงาน 3 คน จากเดิมที่ไม่มี เพื่อรับผิดชอบตามพื้นที่ซึ่งถูกแบ่งเป็น 3 โซน คือ โซนภาค กลางรวมอยู่กับภาคเหนือ ภาคอีสาน และภาคใต้ ภาคตะวันตกและภาคตะวันออก จากเดิมไม่มีการแบ่งพื้นที่
ทั้งนี้ การแบ่งพื้นที่เพราะต้องการขยายตลาดให้เติบโตเป็นเท่าตัวจากปีที่ผ่านมา ซึ่งจะทำการเพิ่มจำนวนตัวแทนใหม่อีก 3,000 คน จากเดิมที่มีอยู่ 2,300 คน และเพิ่มหน่วยขายใหม่ 250 หน่วยจากเดิม 230 หน่วย โดยจะจัดงานสรรหาตัวแทนทุกเดือนทั่วประเทศ โดยปีนี้วางยอดขายผ่านตัวแทนไว้ที่ 835 ล้านบาท จากปี 2554 ที่ทำได้ 420 ล้านบาท เพิ่มขึ้น 98% 
การเติบโตที่รวดเร็วจะต้องมีตัวแทนใหม่เพิ่มขึ้นเพื่อมาช่วยขยายตลาด ส่วนสินค้าที่ขายผ่านตัวแทนจะเน้นความคุ้มครองระยะยาวและออมทรัพย์ นายบรรณยง นราสวัสดิ์ ประธานช่องทางจำหน่ายรายสามัญ บริษัท สยามซัมซุง ประกันชีวิต กล่าวว่า บริษัทได้มีการปรับโครงสร้างการบริหารตัวแทนใหม่ มีนายบัณฑิต เจียมอนุกูลกิจ ประธานฝ่ายช่องทางจำหน่าย เป็นผู้ดูแลช่องทางการตัวแทน และ ช่องทางการขายอื่นๆ โดยแบ่งเป็น 2 กลุ่ม คือ กลุ่มที่ปรึกษาทางการเงิน ซึ่งนำระบบการฝึกอบรมมาจากบริษัทแม่ที่เกาหลีและทำงานเต็มเวลาเพียงระบบเดียวซึ่งเป็นกลุ่มเดิมที่มีมานานแล้ว จะดูแลตลาดกรุงเทพมหานครและปริมณฑล และกลุ่มตัวแทนทั่วไปที่มีอาชีพหลักอยู่แล้ว แต่มาทำงานตัวแทนเพื่อเป็นอาชีพเสริม
รวมถึงตัวแทนที่ย้ายมาจากบริษัทประกันชีวิตอื่น เป็นกลุ่มใหม่ที่สร้างขึ้นหลังจากที่ผู้บริหารชุดใหม่เข้ามาบริหารจะทำตลาดทั่วประเทศ
ทั้งนี้ ปี 2555 ตั้งเป้าหมายยอดขายใหม่ผ่านตัวแทน 716 ล้านบาท เพิ่มขึ้น 176% จากปี 2554 ที่ตัวแทนทำยอดขายได้ 259 ล้านบาท โดยจะเพิ่มตัวแทนใหม่อีก 4,992 คน จากปัจจุบันที่มีอยู่ 3,173 คน